ชงกฎหมายล้างหนี้7แสนล.
คลังชงรัฐบาล สรุปออกกฎหมายพิเศษล้างหนี้ 7 แสนล้าน ขีดเส้นจ่ายให้หมดใน 20 ปี
20 พ.ค. 2558

คลังชงรัฐบาล สรุปออกกฎหมายพิเศษล้างหนี้ 7 แสนล้าน ขีดเส้นจ่ายให้หมดใน 20 ปี
นายธีรัชย์ อัตนวานิช รองผู้อำนวยการสำนักงานบริหารหนี้สาธารณะ (สบน.) เปิดเผยว่า สบน.ได้สรุปรายละเอียดร่าง พ.ร.บ.ให้กระทรวงการคลังกู้เงินเพื่อบริหารจัดการหนี้ที่รัฐบาลค้างจ่ายวงเงินกว่า 7 แสนล้านบาท ประกอบด้วย หนี้จากโครงการรับจำนำข้าว หนี้จากที่รัฐบาลค้างจ่ายชดเชยขาดทุนของการรถไฟแห่งประเทศไทย (รฟท.) และองค์การขนส่งมวลชนกรุงเทพ (ขสมก.) และหนี้ที่รัฐบาลค้างจ่ายสมทบกองทุนประกันสังคม โดยจะเสนอให้นายสมหมาย ภาษี รมว.คลัง และ ม.ร.ว.ปรีดิยาธร เทวกุล รองนายกรัฐมนตรี เห็นชอบ เพื่อเสนอคณะรัฐมนตรี (ครม.) พิจารณา
สาระสำคัญของกฎหมาย จะกำหนดเวลาชำระหนี้ให้มีความชัดเจนภายในเวลา 20 ปี และตั้งคณะกรรมการตรวจสอบความเสียหายอีกครั้งให้รอบคอบ
นอกจากนี้ กฎหมายยังกำหนดให้ รฟท. และ ขสมก. ที่ได้รับเงินกู้จากกฎหมายนี้จะต้องฟื้นฟูกิจการให้ได้ตามแผนที่ซูเปอร์บอร์ดเห็นชอบไว้ ไม่ให้มีการสร้างหนี้ใหม่ที่จะกลับมาเป็นภาระให้รัฐบาลต้องออกกฎหมายพิเศษมาชำระหนี้ให้อีก